ผลัดกันทุบ!
*วันนี้ วันวาน หรือวันหน้า “โมนิก้า” ก็ยังเชื่อว่า ดัชนียังไปไหนได้ไม่ไกล เพราะแกนหลักที่มีอิทธิพลต่อการขึ้นลงของดัชนียังทำตัวชักเข้าชักออก บางช่วงประโคมข่าวดัชนีถึงจุดต่ำสุดแล้ว แต่บางช่วงก็ประโคมข่าวร้ายออกมาไม่หยุดหย่อน ผลที่เกิดขึ้นคือ ดัชนีแกว่งตัวฉวัดเฉวียนเป็นเวลาหลายวัน และจนป่านนี้ก็ยังหาทางถีบตัวขึ้นไปยืนเหนือแนวต้าน 1,850 จุดไม่ได้สักทีนะคะ
6 มี.ค. 2561

เจาะกระดาน : โมนิก้าและทีมงาน
*วันนี้ วันวาน หรือวันหน้า “โมนิก้า” ก็ยังเชื่อว่า ดัชนียังไปไหนได้ไม่ไกล เพราะแกนหลักที่มีอิทธิพลต่อการขึ้นลงของดัชนียังทำตัวชักเข้าชักออก บางช่วงประโคมข่าวดัชนีถึงจุดต่ำสุดแล้ว แต่บางช่วงก็ประโคมข่าวร้ายออกมาไม่หยุดหย่อน ผลที่เกิดขึ้นคือ ดัชนีแกว่งตัวฉวัดเฉวียนเป็นเวลาหลายวัน และจนป่านนี้ก็ยังหาทางถีบตัวขึ้นไปยืนเหนือแนวต้าน 1,850 จุดไม่ได้สักทีนะคะ
*ด้วยเหตุผลดังกล่าวที่เม้าท์มอยให้ฟังเสียยืดยาว “โมนิก้า” จึงขอพุ่งประเด็นไปยังท่าทีของ กองทุนขี้ตืด ปอบผีฟ้า และฝรั่งตาน้ำข้าว เพื่อให้แมงเม่าคัดกรองว่า นักลงทุนทั้ง 3 กลุ่มที่เอ่ยถึง..กลุ่มไหนแสบทรวงที่สุด?..ถ้าคิดไม่ออกขอใบ้ให้นิดหนึ่งว่า วันก่อนที่หุ้นตกหนัก ทุกคนรุมด่าฝรั่งตาน้ำข้าวกันระงม ขณะที่กองทุนตัวแสบก็เทขายหุ้นแบบเนียนๆ กลับไม่มีใครบ่นสักเท่าไหร่เจ้าค่ะ
*ล่าสุดเจอฝรั่งตาน้ำข้าวถล่มขายหุ้นแบบไม่ยั้งแบบนี้ “โมนิก้า” ถึงนึกไม่ออกสักทีว่า ตัวเลขผลตอบแทนของฝรั่งตาน้ำข้าวจะดีได้อย่างไร? ในเมื่อของมันเห็นกันแจ่มแจ้งแดงแจ๋ว่า แก๊ปในการออกของแคบสุดๆ แต่พ่อฝรั่งตาน้ำข้าวยังตะบี้ตะบันขายหุ้นออกมาอีก เท่ากับเป็นการซ้ำเติมสถานการณ์ให้แย่ลงไปอีก เพราะคนที่เข้ามารับของวานนี้ ก็พร้อมจะปล่อยหุ้นออกเมื่อหุ้นเด้งขึ้นอีกครั้งไงล่ะคะ
*ฉะนั้นการที่ดัชนีรูดลงไปทำจุดต่ำสุดที่ระดับ 1,792.14 จุด หลังจากนั้นเด้งขึ้นมาปิดที่ 1,808.89 จุด เหลือลบไปแค่ 3.09 จุด ด้วยมูลค่า 6.99 หมื่นล้านบาท โดยฝรั่งตาน้ำข้าวเป็นคนสาดหุ้นออกมาเพียวๆ 5 พันล้านบาท ขณะที่กองทุนตัวแสบ กับปอบผีฟ้า ช่วยกันเก็บคนละ 1 พันล้านบาท ส่วนที่เหลืออีก 2 พันกว่าล้านบาทเป็นแมงเม่าเข้ามาเก็บแบบเสียไม่ได้นั้น เดี๊ยนถึงมองเป็นยุทธการผลัดกันทุบหุ้น ซึ่งผู้เล่นในตลาดหุ้นเคยเห็นกันมาแล้วในช่วงหลายเดือนที่ผ่านมาเจ้าค่ะ
*หลังจากเม้าท์เรื่องเดิมๆ มาพักหนึ่ง “โมนิก้า” ขอเม้าท์ถึงเรื่องวันชี้ชะตาหุ้น BANPU สักนิด! เดี๊ยนถึงมั่นใจเกินล้านเปอร์เซ็นต์ว่า ต้องมีคนดีใจจนเนื้อเต้นอย่างออกนอกหน้า แต่ด้วยความที่เดี๊ยนจำใส่กะลาหัวตัวเองมาตลอดว่า แฟนคลับรายย่อยคือยอดดวงใจ จึงอยากสะกิดเตือนซักนิดว่า การขึ้นมาปิดที่ 23.20 บาท บวกไป 0.50 บาท หรือขึ้นไป 2.20% ด้วยมูลค่า 2.75 พันล้านบาท มันรู้สึกเสียวหูอย่างบอกไม่ถูก..แต่ที่แน่ๆ วันนี้รับรองได้เห็นคนเล่นหุ้นมี อาการ “เฮ” กับ “โฮ” แน่นอนค่ะ
*ส่วนในรายของ PTTGC มีแรงเทขายถล่มออกมาอย่างหนักหน่วงด้วยเหตุผลการขึ้น XD แบบนี้ “โมนิก้า” มองเป็นผลทางเทคนิคมากกว่าทางพื้นฐาน วันนี้ถึงต้องจับตาดูว่า หุ้นจะเด้งขึ้นไปทดสอบแถว 100 บาทได้อีกหรือเปล่า? หลังราคาหุ้นร่วงลงมาปิดที่ 95 บาท ลบไป 4 บาท หรือลงไป 4% ด้วยมูลค่า 2.19 พันล้านบาท มันเป็นการเทรดบนค่า P/E 11 เท่าแบบนี้..ยิ่งรู้สึกเสียวหูกลัวจะเกิดปฏิกิริยาเด้งแรงซิคะ
*เม้าท์ถึงหุ้นตัวเดิมๆ ทีไร “โมนิก้า” มักเกิดอาการห่อเหี่ยวเป็นประจำ วันนี้เลยถือโอกาสเม้าท์ถึง JMART เพื่อฉายให้เห็นถึงเกมหุ้นสุดหฤโหด เพราะแพทเทิร์นกระชากขึ้นแรง ต่อจากนั้นทิ้งไม้หนักๆ ลงมาเรื่อยๆ จนสุดท้ายลงมายืนอยู่ที่ 16.60 บาท ลบไป 1.40 บาท หรือลงไป 7.80% ด้วยมูลค่า 320 ล้านบาท มันเป็นภาพของการลากไปเชือดแบบนี้..ลองถาม “เฮียอดิศักดิ์” ก็จะรู้ทันทีว่า มีอะไรผิดสำแดงนะจ๊ะ
*ส่วนในรายของ TVO ได้แรงเชียร์ แรงหนุน บวกกับลูกยอแบบนี้กระมัง หุ้นถึงพยายามถีบตัวขึ้นตลอดเวลา แม้จะมีแรงเทขายออกมาดักหน้าเป็นประจำ แต่หุ้นยังเดินหน้าขึ้นไปได้เรื่อยๆ จนล่าสุดหุ้นวิ่งขึ้นมาปิดที่ 35.25 บาท บวกไป 3 บาท หรือขึ้นไป 9.30% ด้วยมูลค่า 478 ล้านบาท “โมนิก้า” ถือเป็นจังหวะสำคัญที่ห้ามกะพริบตาเป็นอันขาด เพราะหากทะลุเพดานขึ้นไปได้อีก..ได้เจอกันอีกทีแถว 40 บาทเลยนะคะ
*อีกหนึ่งรายที่น่าสนใจสุดๆ “โมนิก้า” ขอเอียงคอไปดู BFIT สักนิดดีกว่า! เพราะยังมีแรงซื้ออัดแน่นเข้ามาตลอดทั้งวัน จนหุ้นวิ่งขึ้นมาปิดที่ 44.25 บาท บวกไป 2 บาท หรือขึ้นไป 4.70% ด้วยมูลค่า 155 ล้านบาท มันไม่ธรรมดาจริงๆ และน่าจะมีลุ้นไปต่อแบบชิวๆ หลังพรายกระซิบแอบเม้าท์ให้ฟังว่า ผลงานในปี 2561 จะออกมาแจ่มแจ๋วกว่าปี 2560 นะจะบอกให้
*ตบท้ายกันที่หุ้นไฟแรงเฟร่อ PLE เพื่อเสนอเป็นออปชั่นให้กับคนชอบเล่นหุ้นต่ำ 2 บาท และประเด็นที่ทำให้ “โมนิก้า” หันมามองหุ้นตัวนี้อย่างจริงจัง ล้วนมาจากบรรดาขาปั่นน่องเหล็กรวมตัวกันอย่างคับคั่ง จึงเป็นจังหวะของการเล่นตามน้ำในทันที ล่าสุดหุ้นวิ่งขึ้นมาปิดที่ 1.49 บาท บวกไป 0.06 บาท บวกไป 4.20% ด้วยมูลค่า 106 ล้านบาท ช่างเหมาะสำหรับพวก “มือไว ใจกล้า” เสียจริงๆ นะตัวเอง!